Zagreb, 1. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom zahtjeva dužnosnika Božidara Novoselca, općinskog načelnika Općine Sračinec,** na 40. sjednici, održanoj 1. ožujka 2019.g., donosi sljedeću

**ODLUKU**

**I. Na zahtjev dužnosnika Božidara Novoselca, općinskog načelnika Općine Sračinec, podnesenog dana 26. lipnja 2018.g. pod** **brojem 711-U-1982-M-86/18-01-3, pokreće se postupak za odlučivanje o sukobu interesa.**

**II. Sklapanjem dvaju ugovora koji se odnose na zakup poslovnog prostora u vlasništvu Općine Sraćinec u 2016.g. između trgovačkog društva Majstori j.d.o.o, čija je jedina osnivačica …………………, koja je od 2017.g. u tazbinskom srodstvu s dužnosnikom Božidarom Novoselcem, i Općine Sračinec, nije došlo do povrede ZSSI-a, obzirom da dužnosnik nije sudjelovao u postupku davanja u zakup tih poslovnih prostora kao i jer u trenutku sklapanja navedenih ugovora nije postojala obveza postupanja u smislu članka 18. stavka 1. ZSSI-a ili koje druge zakonske odredbe.**

Obrazloženje

U Povjerenstvu je dana 26. lipnja 2018.g. pod brojem 711-U-1982-M-86/18-01-3 zaprimljen zahtjev za mišljenjem dužnosnika Božidara Novoselca, općinskog načelnika Općine Sračinec, povodom kojeg se vodi predmet M-86/18.

U zahtjevu dužnosnik navodi da je njegova snaha ………………. jedini imatelj udjela u trgovačkom društvu Majstori j.d.o.o. te da je navedeno trgovačko društvo dana 24. svibnja 2016.g. kao zakupnik sklopilo s Općinom Sračinec Ugovor o zakupu poslovnog prostora u vlasništvu Općine Sračinec u trajanju od 5 godina. Dužnosnik napominje da u trenutku sklapanja navedenog Ugovora …………………., koja se tada prezivala ……., nije bila s njim u odnosu tazbinskog srodstva, već je to postala kasnije kao i da je Ugovor sklopljen nakon provedenog javnog natječaja u kojem je trgovačko društvo Majstori j.d.o.o. bilo najpovoljniji ponuditelj. Naglašava se kako je isti poslovni subjekt dao sva sredstva osiguranja te da redovito podmiruje svoje obveze, sukladno ugovornim odredbama. Dužnosnik traži mišljenje Povjerenstva vezano za opisanu situaciju.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i dužnosnik Božidar Novoselec povodom obnašanja dužnosti općinskog načelnika Općine Sračinec obvezan postupati sukladno odredbama ZSSI-a.

Člankom 39. stavkom 2. ZSSI-a propisano je da povjerenstvo obvezno pokreće postupak iz svoje nadležnosti na osobni zahtjev dužnosnika.

Obzirom da iz sadržaja zahtjeva za mišljenjem prvenstveno proizlaze okolnosti okončane situacije u 2016.g. u kojoj se našao dužnosnik nastankom poslovnog odnosa između Općine Sračinec, u kojoj obnaša dužnost općinskog načelnika, i trgovačkog društva MAJSTORI j.d.o.o., u kojem udio u vlasništvu (temeljnom kapitalu) ima osoba koja je nakon nastanka poslovnog odnosa postala njegova snaha, a ne neka okolnosti dvojbe koja bi se odnosila na buduće postupanje dužnosnika, Povjerenstvo povodom navedenog zahtjeva nije postupilo u smislu članka 6. stavka 1. ZSSI-a, već u smislu članka 39. stavka 2. ZSSI-a na način pokretanja postupka protiv dužnosnika te ocjene pravno relevantnih činjenica i okolnosti u kontekstu moguće povrede ZSSI-a. Stoga je navedeni predmet presigniran dana 5. veljače 2019.g. pod brojem: 711-U-674-P-47/19-01-3 povodom kojeg se vodi predmet P-47/19.

U svrhu utvrđivanja okolnosti postojanja i trajanja tazbinskog srodstva, od Ureda državne uprave u Varaždinskoj županiji, Matičnog ureda Varaždin, zatražen je dopisom Broj: 711-I-884-M-86/18-02-17 od 20. lipnja 2018.g. izvadak iz matice vjenčanih za dvojicu dužnosnikovih sinova, koje je dužnosnik Božidar Novoselec navodio u izvješćima o imovinskom stanju podnesenima Povjerenstvu. Usporedbom podataka pribavljenih od Matičnog ureda Varaždin dopisom, KLASA: 223-01/18-01/240, URBROJ: 2186-01-03-03-18-2 od 9. srpnja 2018.g. s podacima sudskog registra utvrđeno je da je ……………, jedina imateljica udjela u trgovačkom društvu MAJSTORI j.d.o.o., bračni drug dužnosnikova sina ………………….. te da je brak sklopljen dana 9. rujna 2017.g.

Povjerenstvo je u svrhu stjecanja saznanja o svim relevantnim okolnostima povodom navoda iz dužnosnikova zahtjeva, zatražilo od Općine Sračinec dopisom Broj: 711-I-833-M-86/18-02-17 od 28. lipnja 2018.g. dostavu cjelokupne dokumentaciju koja se odnosi na poslovni odnos zakupa koji je u 2016.g. nastao između Općine Sračinec i trgovačkog društva MAJSTORI j.d.o.o., (tekst javnog natječaja, ponude zainteresiranih poslovnih subjekata, sve odluke tijela Općine Sračinec i dokumente nastale u provedbi natječaja te sklopljeni ugovor) kao i očitovanje tko je prethodno nastanku navedenog poslovnog odnosa u 2016.g. u istom poslovnom prostoru u vlasništvu Općine Sračinec u svojstvu zakupnika (zakupoprimca) obavljao djelatnost.

Na zahtjev Povjerenstva, Općina Sračinec je dopisom, KLASA: 050-01/18-01/01, URBROJ: 2186/07-01-01-18-2 od 31. srpnja 2018.g. dostavila očitovanje i traženu dokumentaciju.

U očitovanju koji je potpisao dužnosnik Božidar Novoselec navodi se da su poslovni prostori ugostiteljskog objekta i frizerskog salona u 2016.g. u vlasništvu Općine Sračinec bili u zakupu od strane …………………. te je isti ugovorni odnos raskinut obzirom na tumačenje Povjerenstva da je taj poslovni odnos suprotan odredbama ZSSI-a, nakon čega je raspisan javni natječaj za davanje poslovnih prostora u zakup. Temeljem javnog natječaja sklopljeni su novi ugovori o zakupu s ………………… iz Ivanca, koja je nakon proteka određenog vremenskog razdoblja od sklapanja ugovora postala snaha dužnosnika Božidara Novoselca. Ističe se da je Povjerenstvo dalo mišljenje da činom udaje za dužnosnikova sina nije postala član obitelji dužnosnika te da samim time nije nastala situacija sukoba interesa. Dužnosnik navodi da će u slučaju drukčijeg mišljenja Povjerenstva njegova snaha raskinuti brak s dužnosnikovim sinom u svrhu poštivanja zakonskih odredbi.

Dopisu Općine Sračinec prileže Odluka o raspisivanju javnog natječaja za davanje u zakup poslovnog prostora u sklopu Doma kulture Sračinec koju je dana 22. ožujka 2016.g. donijelo Općinsko vijeće Općine Sračinec, kojom se predviđa davanje poslovnog prostora ukupne površine 36 m2 u zakup na razdoblje od 5 godina za obavljanje djelatnosti frizerskog salona, s minimalnom početnom cijenom zakupnine u iznosu od 1.501,00 mjesečno te Odluka o raspisivanju javnog natječaja za davanje u zakup poslovnog prostora u sklopu Doma kulture Sračinec (postojeći ugostiteljski objekt) koju je donijelo Općinsko vijeće Općine Sračinec istoga dana, kojom se predviđa davanje poslovnog prostora ukupne površine 50 m2 u zakup na razdoblje od 5 godina za obavljanje isključivo ugostiteljske djelatnosti, s minimalnom početnom cijenom zakupnine u iznosu od 1.901,00 mjesečno.

U navedenim Odlukama se navodi da pravo sudjelovanja imaju fizičke osobe, državljani Republike Hrvatske i pravne osobe registrirane za obavljanje navedene djelatnosti, kao i fizička osoba koja ne obavlja samostalnu djelatnost ili nema registrirani obrt pod uvjetom dostave ovjerene izjave da će se registrirati za obavljanje djelatnosti u slučaju da ponuda bude prihvaćena, te da su dužni uplatiti jamčevinu kao jamstvo ozbiljnosti ponude u iznosu od 9.006,00 kn za obavljanje djelatnosti frizerskog salona odnosno uplatiti jamčevinu kao jamstvo ozbiljnosti ponude u iznosu od 11.406,00 kn za obavljanje ugostiteljske djelatnosti. Predmetne Odluke objavljene su na službenoj internetskoj stranici Općine Sračinec te u „Službenom vjesniku Varaždinske županije“ broj 12/16. Općinsko vijeće Općine Sračinec je dana 22. ožujka 2016.g.imenovalo i posebno povjerenstvo za provođenje natječaja za davanje u zakup poslovnih prostora u sklopu Doma kulture Sračinec sastavljeno od petero članova, od kojih je jedan bio dužnosnik Krunoslav Lukačić, zamjenik općinskog načelnika Općine Sračinec.

Dopisu je priložena prijava …………. za sudjelovanje u natječaju za obavljanje djelatnosti frizerskog salona s ponuđenim mjesečnim iznosom zakupnine od 1.510,00 kn zajedno s dokumentacijom (preslika osobne iskaznice, izjava da će registrirati djelatnost ukoliko bude odabrana njezina ponuda, potvrda Porezne uprave o nepostojanju duga s naslova javnih davanja o kojima evidenciju vodi Porezna uprava, potvrda o uplati jamčevine te izjava o prihvaćanju uvjeta nadmetanja) te prijava s ponuđenim mjesečnim iznosom zakupnine od 1.910,00 kn u natječaju za obavljanje ugostiteljske djelatnosti s identičnom dokumentacijom.

Iz Zapisnika o usmenom javnom nadmetanju (licitaciji) za davanje u zakup poslovnog prostora za djelatnost frizerskog salona sastavljenog dana 15. travnja 2016.g. po javnoj bilježnici iz Varaždina, …………, po prisjednici ………………., proizlazi da je nadmetanju pred posebno imenovanim povjerenstvom pristupio jedan natjecatelj, ……………, čija je ponuda otvorena, ista je ocijenjena potpunom i sukladnom uvjetima natječaja te je potom povjerenstvo za provedbu natječaja dana 21. travnja 2016.g. donijelo odluku kojom se ………… proglašava najpovoljnijim natjecateljem. Navedeno proizlazi i iz Zapisnika o usmenom javnom nadmetanju (licitaciji) za davanje u zakup poslovnog prostora za ugostiteljsku djelatnost sastavljenog dana 15. travnja 2016.g. po istom javnobilježničkom uredu te je također povjerenstvo za provedbu natječaja dana 21. travnja 2016.g. donijelo odluku kojom se ………………… proglašava najpovoljnijim natjecateljem.

Dana 24. svibnja 2016.g. Općina Sračinec, zastupana po dužnosnik Krunoslavu Lukačić, zamjeniku općinskog načelnika Općine Sračinec, kao zakupodavac, i trgovačko društvo Majstori j.d.o.o., zastupano po ………………., direktorici, kao zakupniku, sklopili su Ugovor o zakupu poslovnog prostora nakon provedenog javnog natječaja, s predmetom Ugovora davanje prostora u zakup za namjenu obavljanja djelatnosti frizerskog salona, uz plaćanje mjesečnog iznosa zakupnine u iznosu od 1.510,00 kn unaprijed najkasnije do 10-og u mjesecu za tekući mjesec, koji se ugovor primjenjuje od 1. lipnja 2016.g. do 1. lipnja 2021.g. Navedeno trgovačko društvo izdalo je kao dužnik bjanko zadužnicu na iznos od 50.000,00 kn.

Nadalje, dana 24. svibnja 2016.g. Općina Sračinec, zastupana po dužnosnik Krunoslavu Lukačić, zamjeniku općinskog načelnika Općine Sračinec, kao zakupodavac, i trgovačko društvo Majstori j.d.o.o., zastupano po ………………, direktorici, kao zakupniku, sklopili su Ugovor o zakupu poslovnog prostora nakon provedenog javnog natječaja, s predmetom Ugovora davanje prostora u zakup za namjenu obavljanja ugostiteljske djelatnosti, uz plaćanje mjesečnog iznosa zakupnine u iznosu od 1.910,00 kn unaprijed najkasnije do 10-og u mjesecu za tekući mjesec, koji se primjenjuje od 1. lipnja 2016.g. do 1. lipnja 2021.g. Navedeno trgovačko društvo izdalo je kao dužnik bjanko zadužnicu na iznos od 50.000,00 kn.

Trgovački sud u Varaždinu dana 23. ožujka 2016.g. donio je rješenje kojim se u sudski registar upisuje trgovačko društvo Majstori j.d.o.o. čiji je jedini osnivač ………….., ovlaštena na zastupanje pojedinačno i samostalno, imenovana 21. ožujka 2016.g.

Povjerenstvo utvrđuje da je dalo mišljenje Broj: 711-I103-M-129-15/16-02-18 od 13. siječnja 2016.g. na 124. sjednici održanoj 13. siječnja 2016.g. pod točkom I. izreke da na temelju članka 17. stavka 1. i 2. ZSSI-a, poslovni subjekt „Majstori“, obrt za ugostiteljstvo i usluge, koji je do 30. lipnja 2013.g. bio u vlasništvu dužnosnika Božidara Novoselca, općinskog načelnika Općine Sračinec, a nadalje u vlasništvu …………………., sina dužnosnika, bez iznimke ne može stupati u poslovne odnose s Općinom Sračinec u razdoblju u kojem dužnosnik Božidar Novoselec obnaša dužnost općinskog načelnika u aktualnom mandatu 2013.-2017.g.

Pod točkom II. izreke upućen je dužnosnik da je dužan izuzeti se iz svih poslova zastupanja Općine Sračinec u eventualnim izvansudskim ili sudskim parničnim postupcima u kojima će se odlučivati o imovinskopravnim zahtjevima stranaka povodom utvrđivanja ništetnosti ugovora na temelju Odluke Povjerenstva broj 711-I-102-P-10-14/16-06-16 od 10. prosinca 2015.g.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 18. stavkom 1. ZSSI-a propisano je da je u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik dužan o tome pravodobno obavijestiti Povjerenstvo.

Iz zaprimljenog očitovanja i prikupljene dokumentacije utvrđeno je da je poslovni subjekt „Majstori“, obrt za ugostiteljstvo i usluge, u vlasništvu ……………….., sina dužnosnika, a koji je ranije bio u vlasništvu dužnosnika Božidara Novoselca, do 2016.g. bio u poslovnom odnosu s Općinom Sračine kao zakupnik poslovnoih prostora u vlasništvu Općine Sračinec, Nakon mišljenja Povjerenstva od 13. siječnja 2016.g. da navedeni poslovni subjekt ne može stupati u poslovne odnose s Općinom Sračinec, isti je poslovni odnos raskinut.

Potom je Općinsko vijeće Općine Sračinec u 2016.g. raspisalo javni natječaj za davanje dvaju poslovnih prostora u vlasništvu Općine Sračinec u zakup, i to za obavljanje frizerske i ugostiteljske djelatnosti, što je bilo javno objavljeno na internetskoj stranici Općine i službenom listu županije na čijem se područja nalazi Općina te je Općinsko vijeće Općine Sračinec imenovalo povjerenstvo za provedbu natječaja, s time da dužnosnik Božidar Novoselec nije bio član tog povjerenstva, već njegov zamjenik dužnosnik Krunoslav Lukačić. Iz dvaju zapisnika u usmenoj licitaciji koji su sastavljeni po javnom bilježniku proizlazi da je povjerenstvo za provedbu javnog natječaja zaprimilo samo po jednu ponudu za obavljanje obje navedene djelatnosti, koje su od strane provedbenog povjerenstva ocijenjene potpunima i valjanima, podnesenima od strane …………. te su stoga iste prihvaćene. Navedena je kod nadležnog Trgovačkog suda u Varaždinu, kao jedini osnivač, registrirala trgovačko društvo Majstori j.d.o.o. putem kojeg namjerava obavljati obje djelatnosti te je u svibnju 2016.g. trgovačko društvo Majstori j.d.o.o. sklopilo dva ugovora o zakupu poslovnih prostora s Općinom Sračinec, koje je u ime Općine potpisao dužnosnik Krunoslav Lukačić, zamjenik općinskog načelnika.

Obzirom da …………. u trenutku nastanka poslovnog odnosa između Općine Sračinec i trgovačkog društva Majstori j.d.o.o. nije bila član obitelji dužnosnika Božidara Novosleca iz članka 4. stavka 2. ZSSI-a, nije postojala obveza postupanja u smislu članka 18. stavka 1. ZSSI-a. Dužnosnica nije postala članicom obitelji dužnosnika u smislu navedene zakonske odredbe niti kasnije kada je s dužnosnikom stupila u tazbinski odnos srodstva sklapanjem braka s njegovim sinom ……………………… u rujnu 2017.g,

Ukoliko je u trenutku provedbe natječaja i nastanka navedenih poslovnih odnosa ………… bila u vezi s dužnosnikovim sinom, moglo bi se smatrati da je po toj osnovi s dužnosnikom interesno povezana osoba. Međutim, kako se dužnosnik Božidar Novoselec izuzeo od postupanja u postupcima koji se odnose na poslovne odnose zakupa poslovnih prostora u vlasništvu Općine Sračinec, taj element nije bilo potrebno posebno utvrđivati.

Obzirom da bi se trgovačko društvo Majstori j.d.o.o. moglo smatrati s dužnosnikom interesnom povezanom osobom, bilo bi uputno da se u slučaju spora u pogledu provedbe sklopljenih ugovora ili izvršavanju prava i obveze koje bi iz istih proizlaze među ugovornim stranama, dužnosnik Božidar Novoselec izuzme od poduzimanja radnji u ime Općine Sračinec i da za to ovlasti svog zamjenika, jer će na taj način otkloniti sumnju korištenja dužnosti koju obnaša kako bi postigao probitak za to trgovačko društvo.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Božidar Novoselec, Općina Sračinec
2. Objava na internetskoj stranici Povjerenstva
3. Pismohrana